Kóralrifið mikla er stærsta kóralrif heims . AFP Bandarískir og ástralskir kafarar hafa sótt sprengjur sem bandarískar herþotur , sem voru við heræfingar , létu falla ofan í Kóralrifið mikla við Ástralíu . Kafararnir tengdu loftbelgi við tvær óvirkar GBU - 12 - sprengjur sem flutu upp á yfirborðið . Aðgerðirnar tóku alls tvo daga . Þetta kemur fram í yfirlýsingu frá bandarískum og áströlskum embættismönnum . Tekið er fram að búið sé að fjarlægja og eyða sprengjunum og að öllum umhverfis - og öryggiskröfum hafi verið mætt . Tvær BDU - 45 - sprengjur liggja enn á botninum en ekki tókst að sækja þær sökum erfiðra skilyrða til köfunar . Tekið er fram að ekkert sprengiefni sé í þeim , heldur séu þær fullar af sementi . Í síðasta mánuði slepptu tvær bandarískar Harrier-herþotur sprengjunum yfir kóralrifinu í kjölfar sameiginlegra heræfinga með áströlskum hersveitum . Gripið var til þess ráðs eftir að bátar með óbreyttum borgurum höfðu óvænt siglt inn á svæði þar sem herþoturnar áttu að sleppa sprengjunum . Tundurduflaslæðarinn HMAS Gascoyne fann sprengjurnar fyrir hálfum mánuði . Kóralrifið mikla er stærsta kóralrif heims og þjóðgarður . Russell Reichelt , stjórnandi þjóðgarðsins , segir að staðfest hafi verið að sprengjurnar hafi lent á sandi en ekki á kórölum og fjarri viðkvæmum svæðum .